Domno D[ominico*], religioso atque amantissimo caeterisque fratribus sub moderamine almi Benigni ibidem degentibus, E[GO FRATER] R[OBERTUS] P[RIOR] I[NDIGNUS], cum omni collegio Sanctae Trinitatis, multiplici interventionum laude in Christo diu feliciter valere. Famuli quidam ex nostris, qui noviter ad nos ex Divione venerunt, brevem quemdam ex parte domni abbatis nobis detulerunt, per quem domnus abbas causam suae necessitatis nobis innotescere decrevit, quam vos latere noluimus, scilicet ut de pisce pingui et macro, quod dudum illi direximus, et cera, necnon de his rebus quibus eum in illa terra multum jam indigere novimus, in quantum nobis possibile fuerit, parare illi curemus. Nos autem, quia ad hoc implendum, prout inveniri cupimus, nequaquam parati sumus, divinae Pietatis precamur adesse adjutorium ut, quod inviti nunc differre querimur, aliquando, ut dignum est, adimplere valeamus. Quapropter vestrae almitatis exposcimus suffragium quatinus, si contingerit domnum abbatem prius ad vos venire, antequam ad illum transmittamus, me seu fratrem ......um benevolentiam suam excusare de hoc, et pro certo, curetis. Quod siquidem, aliter acciderit, et vos aliquem de nostris fratribus ad eum dirigere ......ntis, mandate ei per eum, sibi verbo tenus, sive littera tenus, ne quid horum quae ei mandare placuit in proximo expectet: quia quan[toci]us, secundum posse nostrum et velle, imperio ejus parere festinabimus, inter haec tamen quae preposuimus, quia tempus ......randum. Et de artificibus aedificiorum nostrorum quae coepimus, vos obsecramus quo vos, per aliquem nostrum legatum quem idcirco ......... volumus, mittere ad nos festinetis, quia valde nobis necessarii sunt. Et caetero, de libris quos remittere nobis jusistis, nullum ......m legatum hactenus habuimus, per quem remittere ausi essemus; sed si amodo aliquem fide stabilem repperire annuer[imus quan]tocius transmittere curabimus. Valete in Christo.